Ettepanek: NÕUKOGU OTSUS broneeringuinfo edastamist ja töötlemist käsitleva Kanada ja Euroopa Liidu vahelise lepingu sõlmimise kohta /* COM/2013/0528 final - 2013/0250 (NLE) */





SELETUSKIRI Kanada õigusaktide kohaselt on Kanada Piirivalveametil õigus nõuda, et kõik lennuettevõtjad, kes teostavad Kanadasse suunduvaid ja sealt väljuvaid lennureise, peavad võimaldama tal elektrooniliselt juurde pääseda reisija broneeringuinfole enne reisija Kanadasse saabumist või sealt lahkumist. Kanada ametiasutuste nõuete alus on tolliseaduse jagu 107.1, reisijainfo (tolli) eeskirjad, immigratsiooni ja põgenike kaitse seaduse paragrahvi 148 lõige 1 punkt d ning immigratsiooni ja põgenike kaitse eeskirjades sisalduv eeskiri nr 269. Nende õigusaktide eesmärk on saada broneeringuinfo elektrooniliselt enne lennu saabumist ning seega suurendavad need Kanada Piirivalveameti võimalusi hinnata eelnevalt tulemuslikult ja tõhusalt reisijatega seotud riske ja hõlbustada heauskset reisimist, tugevdades seeläbi Kanada julgeolekut. Euroopa Liit teeb Kanadaga terrorismi ja raskete rahvusvaheliste kuritegude vastu võitlemisel koostööd ning on seisukohal, et broneeringuinfo edastamine Kanadale parandab politsei- ja õigusasjades tehtavat rahvusvahelist koostööd. See saavutatakse Kanada kogutud broneeringuinfot sisaldava analüütilise teabe jagamisega liikmesriikide pädevate politsei- ja õigusasutustega ning Europoli ja Eurojustiga nende vastavate volituste piires. Broneeringuinfo on kõigilt reisijatelt nõutavad vajalikud andmed, mis võimaldavad lennuettevõtjatel broneeringut töödelda ja kontrollida. Lennuettevõtjad on kohustatud andma Kanada Piirivalveametile juurdepääsu teatavale broneeringuinfole, mis on kogutud lennuettevõtjate automaatsetesse broneerimis- ja väljumiskontrollisüsteemidesse ning mis neis süsteemides sisaldub. Andmekaitset käsitlevate ELi õigusaktide kohaselt ei tohi EList väljuvaid lende korraldavad Euroopa ja muud lennuettevõtjad edastada oma reisijate broneeringuinfot kolmandatele riikidele, kes ei taga isikuandmete piisavat kaitset ega võta asjakohaseid kaitsemeetmeid. Tuleb leida lahendus EList Kanadale broneeringuinfo edastamise õigusliku aluse loomiseks, et tunnustada broneeringuinfo kasutamise vajalikkust ja tähtsust terrorismi ja muude raskete rahvusvaheliste kuritegude vastases võitluses ning tagada samas lennuettevõtjate õiguskindlus. Seda lahendust tuleks rakendada kogu Euroopa Liidus ühte moodi, et tagada lennuettevõtjate õiguskindlus ning kinnipidamine isikute õigusest isikuandmete kaitsele ja isikute füüsiline julgeolek. Euroopa Liit sõlmis 2005. aastal Kanadaga broneeringuinfo töötlemist käsitleva lepingu,[1] mis põhineb Kanada Piirivalveameti kohustustel seoses broneeringuinfo kava rakendamisega. Kõnealused kohustused lisati komisjoni otsusele, mis käsitleb Kanada Piirivalveametile edastatavates lennureisijate registrites sisalduvate isikuandmete piisavat kaitset[2]. Pärast komisjoni otsuse kehtivuse lõppemist 2009. aastal kinnitas Kanada Piirivalveamet ühepoolselt ELile, et kohustuste täitmine jätkub täies mahus kuni uue lepingu kohaldamiseni. Pärast Lissaboni lepingu jõustumist võttis Euroopa Parlament 5. mail 2010 vastu resolutsiooni,[3] milles ta esitas nõude leping teatavate kriteeriumide põhjal uuesti läbi rääkida. Nõukogu sai 21. septembril 2010 komisjoni soovituse läbirääkimiste alustamiseks Euroopa Liidu ja Kanada vahelise lepingu üle, milles käsitletakse broneeringuinfo edastamist ja töötlemist terrorismi ja muude raskete rahvusvaheliste kuritegude ärahoidmise ning nende vastu võitlemise eesmärgil. 11. novembril 2010 võttis Euroopa Parlament vastu resolutsiooni,[4] milles käsitletakse komisjoni soovitust nõukogule anda volitused läbirääkimiste alustamiseks. Nõukogu võttis 2. detsembril 2010 vastu otsuse ja läbirääkimisjuhised, volitades komisjoni alustama läbirääkimisi Euroopa Liidu nimel. Lepinguosaliste läbirääkimiste tulemusel parafeeriti leping 6. mail 2013. Lepingus on arvestatud üldkriteeriume ning see on koostatud kooskõlas üldkriteeriumidega, mis on sätestatud komisjoni teatises broneeringuinfo kolmandatele riikidele edastamist käsitleva üldise lähenemisviisi kohta,[5] ja nõukogu läbirääkimisjuhistega. Broneeringuinfo on osutunud väga tähtsaks vahendiks võitluses terrorismi ja raskete kuritegude vastu. Leping sisaldab mitut olulist kaitsemeedet isikutele, kelle andmeid edastatakse ja töödeldakse. Eelkõige tohib broneeringuinfot töödelda üksnes terroriaktide ja raskete rahvusvaheliste kuritegude ärahoidmiseks, avastamiseks, uurimiseks ja nende eest vastutusele võtmiseks. Broneeringuinfo säilitamisaeg on piiratud ja 30 päeva järel muudetakse andmed anonüümseks. Isikutel on õigus andmetega tutvumisele, nende parandamisele, õiguskaitsele ja teabe saamisele. Andmeid edastatakse üksnes tõukemeetodil, mille kohaselt edastavad lennuettevõtjad nõutava broneeringuinfo Kanada Piirivalveametile, võimaldades lennuettevõtjatel säilitada kontrolli esitatava teabe üle. Delikaatsete andmete kasutamine on lubatud vaid erandjuhtudel ning rangete tingimuste alusel ja tõhusate kaitsemeetmete kohaldamisel, sealhulgas Kanada Piirivalveameti presidendi loal ning tingimusel, et need tuleb väga lühikese aja järel kustutada. Kanada eraelu puutumatuse kaitse volinik ja Kanada Piirivalveameti sisekontrolliosakond teostavad järelevalvet selle üle, kuidas Kanada kõnealuseid eeskirju täidab. Euroopa Liidu toimimise lepingu artikli 218 lõike 6 punktis a on sätestatud, et nõukogu annab volituse rahvusvaheliste lepingute sõlmimiseks. Seepärast teeb komisjon nõukogule ettepaneku võtta vastu otsus kiita heaks kavatsus sõlmida Kanada ja Euroopa Liidu vaheline leping, milles käsitletakse broneeringuinfo edastamist ja töötlemist. 2013/0250 (NLE) Ettepanek: NÕUKOGU OTSUS broneeringuinfo edastamist ja töötlemist käsitleva Kanada ja Euroopa Liidu vahelise lepingu sõlmimise kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 82 lõike 1 punkti d ja artikli 87 lõike 2 punkti a koostoimes artikli 218 lõike 6 punktiga a, võttes arvesse Euroopa Komisjoni ettepanekut, võttes arvesse Euroopa Parlamendi nõusolekut[6], olles konsulteerinud Euroopa andmekaitseinspektoriga ning arvestades järgmist: (1) Nõukogu võttis 2. detsembril 2010 vastu otsuse ja läbirääkimisjuhised, millega ta volitas komisjoni alustama Euroopa Liidu nimel läbirääkimisi Kanadaga broneeringuinfo edastamise ja kasutamise üle terrorismi ja muude raskete rahvusvaheliste kuritegude ärahoidmise ning nende vastu võitlemise eesmärgil. (2) Kooskõlas nõukogu […] otsusega 2013/XXX[7] allkirjastati … 2013 broneeringuinfo edastamist ja töötlemist käsitlev Kanada ja Euroopa Liidu vaheline leping, eeldusel et see hiljem sõlmitakse. (3) Leping tuleks sõlmida. (4) Lepingus austatakse põhiõigusi ja järgitakse Euroopa Liidu põhiõiguste harta põhimõtteid, eelkõige harta artiklis 7 sätestatud õigust era- ja perekonnaelu puutumatusele, artiklis 8 sätestatud õigust isikuandmete kaitsele ja artiklis 47 sätestatud õigust tõhusale õiguskaitsevahendile ja õiglasele kohtulikule arutamisele. Lepingut tuleks kohaldada kooskõlas nimetatud õiguste ja põhimõtetega. (5) [Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artikliga 3 osalevad Ühendkuningriik ja Iirimaa käesoleva otsuse vastuvõtmises.] (6) Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artiklitega 1 ja 2 ei osale Taani käesoleva otsuse vastuvõtmises ning leping ei ole Taani suhtes siduv ega kohaldatav, ON VASTU VÕTNUD KÄESOLEVA OTSUSE: Artikkel 1 Euroopa Liidu nimel kiidetakse heaks broneeringuinfo edastamist ja töötlemist käsitlev Kanada ja Euroopa Liidu vaheline leping. Sõlmitava lepingu tekst on lisatud käesolevale otsusele. Artikkel 2 Nõukogu eesistuja nimetab isiku, kes on volitatud Euroopa Liidu nimel osalema lepingu artikliga 30 ette nähtud heakskiitmiskirjade vahetamises, et väljendada Euroopa Liidu nõusolekut end lepinguga siduda. Artikkel 3 Käesolev otsus jõustub järgmisel päeval pärast selle avaldamist Euroopa Liidu Teatajas. Brüssel, Nõukogu nimel eesistuja LISA KANADA JA EUROOPA LIIDU VAHELINE LEPING, MILLES KÄSITLETAKSE BRONEERINGUINFO EDASTAMIST JA TÖÖTLEMIST KANADA -ning- EUROOPA LIIT (edaspidi „lepinguosalised”), PÜÜDES oma demokraatliku ühiskonna ja ühiste väärtuste kaitsmiseks julgeoleku ja õigusriigi põhimõtte edendamise eesmärgil ära hoida terroriakte ja terroristliku tegevusega seotud õigusrikkumisi, samuti muid raskeid rahvusvahelisi kuritegusid ning nende vastu võidelda, neid vähendada ja need kõrvaldada, TÕDEDES, et on tähtis ära hoida terroriakte ja terroristliku tegevusega seotud õigusrikkumisi, samuti muid raskeid rahvusvahelisi kuritegusid ning nende vastu võidelda, neid vähendada ja need kõrvaldada, austades samas põhiõigusi ja -vabadusi, eelkõige eraelu puutumatust ja andmekaitset, PÜÜDES tugevdada ja soodustada lepinguosaliste koostööd Kanada ja ELi partnerluse vaimus, TÕDEDES, et teabe jagamine on terrorismi ja sellega seotud kuritegude ning muude raskete rahvusvaheliste kuritegude vastu võitlemise oluline osa ning et sellega seoses on broneeringuinfo kasutamine kõnealuste eesmärkide poole püüdlemisel olulise tähtsusega töövahend, TUNNISTADES, et avaliku julgeoleku kindlustamiseks ja korrakaitse eesmärkidel tuleks sätestada eeskirjad, et reguleerida broneeringuinfo edastamist lennuettevõtjatelt Kanadale, TÕDEDES, et lepinguosalised jagavad oma õigusaktides väljendatud ühiseid väärtusi seoses eraelu puutumatuse ja andmekaitsega, PIDADES SILMAS Euroopa Liidu lepingu artiklis 6 sätestatud põhiõiguste austamist, Euroopa Liidu toimimise lepingu artiklis 16 sätestatud õigust eraelu puutumatusele isikuandmete töötlemisel, Euroopa inimõiguste ja põhivabaduste kaitse konventsiooni artiklis 8 sätestatud proportsionaalsuse ja vajalikkuse põhimõtet seoses õigusega era- ja perekonnaelu puutumatusele ja isikuandmete kaitsele, Euroopa Nõukogu konventsiooni nr 108 üksikisikute kaitse kohta isikuandmete automatiseeritud töötlemisel ning selle lisaprotokolli 181, samuti Euroopa Liidu põhiõiguste harta artikleid 7 ja 8, VÕTTES ARVESSE Kanada õiguste ja vabaduste harta ning eraelu puutumatust käsitlevate Kanada õigusaktide asjakohaseid sätteid, MÄRKIDES, et Euroopa Liidul on kohustus tagada, et lennuettevõtjatel ei oleks takistusi Kanada õigusaktide täitmisel seoses käesoleva lepingu kohaselt Euroopa Liidust pärineva broneeringuinfo edastamisega Kanadale, OLLES TEADLIKUD broneeringuinfo edastamist käsitleva 2006. aasta lepingu edukast ühisest läbivaatamisest 2008. aastal, TÕDEDES, et käesolevat lepingut ei kohaldata reisijaid käsitleva eelteabe suhtes, mida lennuettevõtjad koguvad ja edastavad Kanadale piirikontrolli eesmärgil, TUNNISTADES ka, et käesolev leping ei takista Kanadal jätkata lennuettevõtjatelt saadud teabe töötlemist erandjuhtudel, kui see on vajalik lennutransporti või riigi julgeolekut ähvardava tõsise ja vahetu ohu leevendamiseks, järgides Kanada õigusaktides sätestatud rangeid piiranguid ja igal juhul ületamata käesolevas lepingus sätestatud piiranguid, MÄRKIDES lepinguosaliste ja ELi liikmesriikide huvi vahetada teavet broneeringuinfo ülekandmise ja väljaspool Kanadat avaldamise meetodite kohta, nagu on sätestatud käesoleva lepingu asjaomastes artiklites, ning märkides ELi huvi tegeleda selle küsimusega konsultatsioonide ja käesolevas lepingus sätestatud läbivaatamismehhanismi raames, MÄRKIDES, et lepinguosalised võivad uurida, kas oleks vajalik ja otstarbekas sõlmida sarnane, broneeringuinfo töötlemist käsitlev leping ka meretranspordi valdkonnas, MÄRKIDES, et Kanadal on kohustus tagada, et Kanada pädev asutus töötleb broneeringuinfot terroriaktide ja raskete rahvusvaheliste kuritegude ärahoidmiseks, avastamiseks, uurimiseks ja nende eest vastutusele võtmiseks, järgides rangelt eraelu puutumatuse ja isikuandmete kaitse meetmeid, mis on sätestatud käesolevas lepingus, RÕHUTADES, et õigusalase ja politseikoostöö soodustamiseks on väga tähtis, et Kanada jagab broneeringuinfot ning käesoleva lepingu alusel saadud ja broneeringuinfot hõlmavat asjakohast ja piisavat analüütilist teavet ELi liikmesriikide politsei- ja õigusasutustega ning Europoli ja Eurojustiga, KINNITADES, et käesolev leping ei ole aluseks Kanada ja Euroopa Liidu või ühe lepinguosalise ja mis tahes muu osalise vahelistele tulevastele lepingutele, milles käsitletakse broneeringuinfo töötlemist ja edastamist või andmekaitset, VÕTTES ARVESSE lepinguosaliste ühist kohustust kohaldada ja edasi arendada broneeringuinfo töötlemist käsitlevaid rahvusvahelisi standardeid, ON KOKKU LEPPINGU JÄRGMISES: Üldsätted Artikkel 1 Lepingu eesmärk Käesolevas lepingus sätestavad lepinguosalised broneeringuinfo edastamise ja kasutamise tingimused, eesmärgiga tagada üldsuse julgeolek ja ohutus ning näha ette vahendid andmete kaitsmiseks. Artikkel 2 Mõisted Käesolevas lepingus kasutatakse järgmisi mõisteid: (a) „lennuettevõtja” – transpordiga tegelev äriühing, kes kasutab õhusõidukit reisijate veoks Kanada ja ELi vahel; (b) „broneeringuinfo” – lennuettevõtja kogutud andmed iga reisi kohta, mille on broneerinud või lasknud broneerida ükskõik milline reisija ning mis on vajalik broneeringute vormistamiseks ja kontrollimiseks. Käesoleva lepingu tähenduses koosneb broneeringuinfo käesoleva lepingu lisas loetletud elementidest; (c) „töötlemine” – iga broneeringuinfoga tehtav toiming või toimingute kogum, olenemata sellest, kas see on automatiseeritud või mitte, näiteks andmete kogumine, salvestamine, korrastamine, säilitamine, kohandamine või muutmine, väljavõtete tegemine, päringute teostamine, kasutamine, edastamine, levitamine, üleandmine või muul moel kättesaadavaks tegemine, ühitamine või ühendamine, blokeerimine, peitmine, kustutamine või hävitamine; (d) „Kanada pädev asutus” – käesoleva lepingu alusel broneeringuinfo saamise ja töötlemise eest vastutav Kanada asutus; (e) „delikaatsed andmed” – andmed, mis paljastavad rassilise või etnilise päritolu, poliitilised vaated, usulised või filosoofilised veendumused, ametiühingusse kuulumise või käsitlevad isiku tervislikku seisundit või seksuaalelu. Artikkel 3 Broneeringuinfo kasutamine 1. Kanada tagab, et Kanada pädev amet töötleb käesoleva lepingu kohaselt saadud broneeringuinfot üksnes terroriaktide või raskete rahvusvaheliste kuritegude ärahoidmiseks, avastamiseks, uurimiseks või nende eest vastutusele võtmiseks. 2. Käesoleva lepingu kohaldamisel on „terroriakt”: (a) poliitilisest, usulisest või ideoloogilisest eesmärgist või põhjusest ajendatud tegu või tegevusetus, mille eesmärk on avalikkuse hirmutamine seoses julgeoleku, sealhulgas majandusliku julgeolekuga, või mille eesmärk on sundida isikut, valitsust või riiklikku või rahvusvahelist organisatsiooni midagi tegema või millegi tegemisest hoiduma, ning mille eesmärk on: i) tappa või tekitada raskeid kehavigastusi; ii) ohustada üksikisiku elu; iii) kujutada endast tõsist ohtu inimeste tervisele või ohutusele; iv) põhjustada suurt varalist kahju, mis tõenäoliselt toob kaasa alapunktides i–iii osutatud kahju; või v) põhjustada põhiteenusele, rajatisele või süsteemile tõsist kahju või häiret, mis ei ole tingitud seaduslikust või ebaseaduslikust propageerimistööst, protestist, erimeelsusest või töökatkestusest, näiteks streigist, mille eesmärk ei ole tuua kaasa alapunktides i–iii osutatud kahju; või (b) tegevus, mis kujutab endast süütegu kohaldatavate terrorismi käsitlevate rahvusvaheliste konventsioonide ja protokollide reguleerimisalas ja määratluses; või (c) teadlik osalemine tegevuses, mille eesmärk on tõhustada terroriüksuse võimet hõlbustada või viia ellu punktides a ja b kirjeldatud tegu või tegevusetust, või sellisele tegevusele kaasaaitamine, või isiku, rühmituse või organisatsiooni juhendamine sellise tegevuse elluviimiseks; või (d) süüteo sooritamine juhul, kui õigusrikkumist kujutav tegu või tegevusetus toimub terroriüksuse huvides, selle juhtimisel või sellega koostöös; või (e) vara kogumine või isiku, rühmituse või organisatsiooni üleskutsumine pakkumaks vara või rahalisi või muid teenuseid, vara või rahaliste või muude teenuste pakkumine või kättesaadavaks tegemine punktis a või b kirjeldatud teo toimepaneku või tegevusetuse jätkamise eesmärgil või vara kasutamine või valdamine punktis a või b kirjeldatud teo toimepaneku või tegevusetuse jätkamise eesmärgil; või (f) katse panna toime punktis a või b kirjeldatud tegu või jätkata tegevusetust või selle toimepaneku või jätkamisega ähvardamine, punktis a või b kirjeldatud teo või tegevusetusega seonduv ettevalmistustöö, edendustöö, juhendamine või nõustamine, või kaasosalisena tegutsemine, või varjamine või peitmine, et terrorirühmitus saaks aidata kaasa punktis a või b kirjeldatud teole või tegevusetusele või seda toime panna või jätkata. (g) Käesoleva lepingu kohaldamisel on „terrorirühmitus”: i) isik, rühmitus või organisatsioon, mille üheks eesmärgiks või tegevusvaldkonnaks on punktis a või b kirjeldatud teole või tegevusetusele kaasaaitamine või selle toimepanek või jätkamine; või ii) isik, rühmitus või organisatsioon, kes tegutseb teadlikult alapunktis i osutatud isiku, rühmituse või organisatsiooni nimel, selle juhtimisel või sellega koostöös. 3. Rasked rahvusvahelised kuriteod on kõik Kanada õiguses määratletud rahvusvahelised süüteod, mille eest karistatakse Kanadas vähemalt nelja-aastase maksimummääraga vabadusekaotuse või sellest rangema karistusega. Käesoleva lepingu kohaldamisel loetakse kuritegu rahvusvaheliseks, kui (a) see on toime pandud rohkem kui ühes riigis; (b) see on toime pandud ühes riigis, kuid märkimisväärne osa selle ettevalmistamisest, kavandamisest, juhtimisest või kontrollimisest leiab aset teises riigis; (c) see on toime pandud ühes riigis, kuid hõlmab organiseeritud kuritegelikku rühmitust, kes tegeleb kuritegevusega rohkem kui ühes riigis; (d) see on toime pandud ühes riigis, kuid sel on märkimisväärne mõju teises riigis; või (e) see on toime pandud ühes riigis ning õigusrikkuja asub teises riigis või kavatseb sinna minna. 4. Erandjuhtudel võib Kanada pädev asutus vajaduse korral töödelda broneeringuinfot, et kaitsta isikute elutähtsaid huve, näiteks: (a) surma- või raske kehavigastuse oht; või (b) märkimisväärne oht rahva tervisele, eelkõige oht, mis vastab rahvusvaheliselt tunnustatud standardites kirjeldatud ohule. 5. Kanada võib broneeringuinfot samuti töödelda iga üksikjuhtumi puhul eraldi, et: (a) tagada riigiasutuste kontroll või vastutusele võtmine; või (b) järgida kohtukutset, ettekirjutust või kohtukorraldust, mille on andnud välja kohus. Artikkel 4 Broneeringuinfo edastamise tagamine 1. EL tagab, et lennuettevõtjatel ei oleks takistusi käesoleva lepingu kohaselt broneeringuinfo edastamisel Kanada pädevale asutusele. 2. Kanada ei nõua lennuettevõtjalt broneeringuinfo elemente, mida lennuettevõtja ei ole veel kogunud või mis veel ei ole tema käsutuses broneerimise eesmärgil. 3. Kui lennuettevõtja poolt käesoleva lepingu kohaselt Kanadale edastatud broneeringuinfo sisaldab andmeelemente, mida lisas loetletud ei ole, kustutab Kanada need kohe pärast kättesaamist. 4. Lepinguosalised tagavad, et käesolevas lepingus sätestatud eesmärgil ja tingimustel võivad lennuettevõtjad Kanada pädevale asutusele broneeringuinfot edastada volitatud esindajate kaudu, kes tegutsevad lennuettevõtja nimel ning tema vastutusel. Artikkel 5 Piisav andmekaitse Käesoleva lepingu järgimisel eeldatakse, et Kanada pädev asutus tagab ELi andmekaitset käsitlevate asjakohaste õigusaktide tähenduses piisava andmekaitsetaseme broneeringuinfo töötlemisel ja kasutamisel. Eeldatakse, et lennuettevõtja, kes edastab Kanadale broneeringuinfot käesoleva lepingu alusel, täidab ELi õiguslikke nõudeid seoses andmete edastamisega ELilt Kanadale. Artikkel 6 Õigusalane ja politseikoostöö 1. Kanada jagab võimalikult kiiresti käesoleva lepingu alusel saadud ja broneeringuinfot hõlmavat asjakohast ja piisavat analüütilist teavet Europoli ja Eurojustiga nende vastava pädevuse ulatuses, või liikmesriigi politsei või õigusasutusega. Kanada tagab, et kõnealust teavet jagatakse vastavalt õiguskaitset või teabevahetust käsitlevatele Kanada ja Europoli, Eurojusti või kõnealuse liikmesriigi vahelistele lepingutele või vastavatele kokkulepetele. 2. Europoli ja Eurojusti pädevuse ulatuses või liikmesriigi politsei või õigusasutuse esitatud taotlusel jagab Kanada käesoleva lepingu alusel saadud broneeringuinfot või broneeringuinfot hõlmavat analüütilist teavet konkreetsete juhtumite korral Euroopa Liidus terroriakti või raske rahvusvahelise kuriteo ärahoidmiseks, avastamiseks, uurimiseks või selle eest vastutusele võtmiseks. Kanada teeb kõnealuse teabe kättesaadavaks kooskõlas õiguskaitset, õigusalast koostööd või teabevahetust käsitlevate Kanada ja Europoli, Eurojusti või kõnealuse liikmesriigi vaheliste lepingutega või vastavate kokkulepetega. Broneeringuinfo töötlemise suhtes kohaldatavad kaitsemeetmed Artikkel 7 Mittediskrimineerimine Kanada tagab, et broneeringuinfo töötlemise suhtes kohaldatavaid kaitsemeetmeid kohaldatakse kõigi reisijate suhtes võrdsetel alustel ilma seadusvastase diskrimineerimiseta. Artikkel 8 Delikaatsete andmete kasutamine 1. Kui reisija kohta kogutud broneeringuinfo sisaldab delikaatseid andmeid, tagab Kanada, et tema pädev asutus peidab automaatseid süsteeme kasutades delikaatsed andmed. Kanada tagab, et Kanada pädev asutus ei tegele kõnealuste andmete täiendava töötlemisega, välja arvatud juhul, kui see toimub lõigete 3, 4 ja 5 kohaselt. 2. Kanada esitab Euroopa Komisjonile koodid ja tähised peidetavate delikaatsete andmete eristamiseks. Kanada esitab kõnealuse loetelu 90 päeva jooksul alates käesoleva lepingu jõustumisest. 3. Kanada võib delikaatseid andmeid töödelda erandjuhtudel iga üksikjuhtumi puhul eraldi, kui selline töötlemine on vajalik, kuna üksikisiku elu on ohus või esineb raske kehavigastuse oht. 4. Kanada tagab, et delikaatseid andmeid töödeldakse vastavalt lõikele 3 üksnes rangete menetlusmeetmete kohaselt, mis hõlmavad järgmist: (a) delikaatsete andmete töötlemise kiidab heaks Kanada pädeva asutuse juht; (b) delikaatseid andmeid töötleb üksnes selleks individuaalselt volitatud ametnik ning (c) kui varasemalt peidetud delikaatsed andmed on nähtavaks tehtud, ei töödelda neid automaatsete süsteemidega. 5. Kanada kustutab delikaatsed andmed hiljemalt 15 päeva jooksul alates päevast, mil Kanada need sai, välja arvatud juhul, kui Kanada säilitab neid artikli16 lõike 5 kohaselt. 6. Kui Kanada pädev asutus töötleb liikmesriigi kodaniku delikaatseid andmeid lõigete 3, 4 ja 5 kohaselt, tagab Kanada, et tema pädev asutus teavitab töötlemisest esimesel võimalusel asjaomase liikmesriigi ametiasutusi. Kanada esitab selle teate kooskõlas õiguskaitset või teabevahetust käsitlevate Kanada ja asjaomase liikmesriigi vaheliste lepingutega või vastavate kokkulepetega. Artikkel 9 Andmete turvalisus ja terviklus 1. Kanada rakendab reguleerivaid, menetluslikke või tehnilisi meetmeid broneeringuinfo kaitsmiseks juhusliku, ebaseadusliku või volitamata juurdepääsu, töötlemise või kaotsimineku eest. 2. Kanada tagab andmete vastavuskontrolli ja kaitse, turvalisuse, konfidentsiaalsuse ja tervikluse. Kanada: (a) kohaldab broneeringuinfo suhtes krüpteerimise, volitamise ja dokumenteerimise menetlusi; (b) piirab broneeringuinfole juurdepääsu selleks volitatud ametnikega; (c) säilitab broneeringuinfot turvalises füüsilises keskkonnas, mida kaitstakse juurdepääsukontrollidega ning (d) kehtestab mehhanismi, millega tagatakse, et broneeringuinfo päringutega tegeletakse vastavalt artiklile 3. 3. Kui üksikisiku broneeringuinfole pääsetakse ligi või need avaldatakse ilma loata, võtab Kanada meetmeid, et asjaomast üksikisikut teavitada, leevendada võimalikke tagajärgi ning võtta heastavaid meetmeid. 4. Kanada tagab, et tema pädev asutus teavitab Euroopa Komisjoni viivitamata olulistest juhtumitest, mis hõlmavad juhuslikku, ebaseaduslikku või volitamata juurdepääsu broneeringuinfole, selle töötlemist või kaotsiminekut. 5. Andmete turvalisuse rikkumise korral, eriti juhul kui selle tagajärjeks on andmete juhuslik või ebaseaduslik hävitamine või nende juhuslik kaotsiminek, muutmine, loata avalikustamine või neile loata juurdepääs või nende mis tahes ebaseaduslik töötlemine, rakendatakse tõhusaid ja hoiatavaid parandusmeetmeid, mis võivad hõlmata sanktsioone. Artikkel 10 Järelevalve 1. Käesoleva lepingu kohase broneeringuinfo töötlemise andmekaitsemeetmete üle teostab järelevalvet sõltumatu ametiasutus või administratiivsete vahenditega loodud asutus, mis tegutseb erapooletult ja millel on tõendatud sõltumatus. Kõnealusel ametiasutusel on laiad volitused uurida broneeringuinfo kogumise, kasutamise, avaldamise, säilitamise või hävitamisega seotud eeskirjade täitmist. Asutus võib läbi viia vastavuskontrolle ja uurimisi, anda aru tulemustest ning esitada soovitusi Kanada pädevale asutusele. Järelevalveasutusel on volitused viia vajaduse korral käesoleva lepinguga seotud seadusrikkumised kohtusse või võtta distsiplinaarmeetmeid. 2. Asjaomane asutus tagab, et käesoleva lepingu rikkumise kohta esitatud kaebused võetakse vastu, neid uuritakse, neile reageeritakse ning neid käsitletakse õiguskaitse seisukohast asjakohaselt. Artikkel 11 Läbipaistvus 1. Kanada tagab, et Kanada pädev asutus avaldab oma veebisaidil järgmise teabe: (a) loetelu õigusaktidest, millega võimaldatakse broneeringuinfo kogumist; (b) põhjus broneeringuinfo kogumiseks: (c) broneeringuinfo kaitsmise viis; (d) andmete võimaliku avaldamise viis ja ulatus; (e) juurdepääsu, paranduste tegemist, märkuste lisamist ning õiguskaitset käsitlev teave ning (f) kontaktandmed päringute korral. 2. Lepinguosalised teevad koostööd huvitatud isikute, näiteks lennundussektoriga, et suurendada läbipaistvust eelistatavalt broneerimise ajal, pakkudes reisijatele järgmist teavet: (a) broneeringuinfo kogumise põhjused; (b) broneeringuinfo kasutamine; (c) broneeringuinfole juurdepääsu taotlemise menetlus ning (d) broneeringuinfo parandamise taotlemise menetlus. Artikkel 12 Isikute õigus tutvuda andmetega 1. Kanada tagab, et üksikisikud võivad tutvuda oma broneeringuinfoga. 2. Kanada tagab, et Kanada pädev asutus teeb mõistliku aja jooksul järgmist: (a) esitab üksikisikule koopia tema broneeringuinfost, kui kõnealune isik esitab kirjaliku taotluse oma broneeringuinfo saamiseks; (b) vastab kirjalikult igale taotlusele; (c) võimaldab üksikisikul tutvuda salvestatud andmetega, mis kinnitavad üksikisiku broneeringuinfo avaldamist, kui üksikisik taotleb sellist kinnitust; (d) esitab õiguslikud või faktilised põhjused, mille kohaselt keeldutakse juurdepääsu võimaldamisest üksikisiku broneeringuinfole; (e) teavitab üksikisikut broneeringuinfo puudumisest; (f) teavitab üksikisikut kaebuse esitamise võimalusest ja kaebuste esitamise menetlusest. 3. Kanada võib andmete avaldamise suhtes kohaldada põhjendatud õiguslikke piiranguid ja nõudeid, sealhulgas piiranguid, mis on vajalikud kriminaalkuritegude ärahoidmiseks, avastamiseks, uurimiseks või nende eest vastutusele võtmiseks või selleks, et kaitsta üldsuse või riigi julgeolekut, võttes arvesse asjaomase isiku õigustatud huvi. Artikkel 13 Üksikisikute õigus parandada andmeid ja lisada märkusi 1. Kanada tagab, et üksikisikud võivad taotleda oma broneeringuinfo parandamist. 2. Kanada tagab, et Kanada pädev asutus võtab arvesse kõiki kirjalikke parandustaotlusi ning teeb mõistliku aja jooksul järgmist: (a) parandab broneeringuinfo ja teavitab üksikisikut paranduse tegemisest; või (b) keeldub täielikult või osaliselt paranduse tegemisest ning: i) lisab broneeringuinfole märkuse taotletud, kuid tagasilükatud parandustaotluste kohta; ii) teavitab üksikisikut sellest, et: i. parandustaotlus on tagasi lükatud, ning esitab tagasilükkamise õiguslikud või faktilised põhjused; ii. broneeringuinfole on lisatud alapunkti i kohane märkus, ning (c) teavitab üksikisikut kaebuse esitamise võimalusest ja kaebuste esitamise menetlusest. Artikkel 14 Haldus- ja õiguskaitse 1. Kanada tagab, et sõltumatu ametiasutus või administratiivsete vahenditega loodud asutus, mis tegutseb erapooletult ja millel on tõendatud sõltumatus, võtab vastu ja uurib üksikisikute esitatud kaebusi seoses nende taotlustega oma broneeringuinfoga tutvuda, seda parandada või selle kohta märkusi esitada, ning vastab nendele kaebustele. Kanada tagab, et asjaomane asutus teavitab kaebuse esitajat lõikes 2 sätestatud võimalustest õiguskaitse taotlemiseks. 2. Kanada tagab, et iga üksikisik, kes leiab, et tema broneeringuinfoga seotud otsuse või toiminguga seoses on tema õigusi rikutud, võib taotleda tõhusat õiguskaitset vastavalt Kanada seadustele, kas kohtuliku läbivaatamise või mõne muu sellise õiguskaitsevahendi kaudu, millega võib kaasneda hüvitise saamine. Artikkel 15 Automaatsel töötlemisel põhinevad otsused Kanada ei tee reisijat olulisel määral ja kahjulikult mõjutavat otsust üksnes automaatselt töödeldud broneeringuinfo põhjal. Artikkel 16 Broneeringuinfo säilitamine 1. Kanada ei säilita broneeringuinfot kauem kui viis aastat alates broneeringuinfo saamise kuupäevast. 2. Kanada annab juurdepääsu üksnes piiratud arvule selleks Kanada poolt volitatud ametnikele. 3. a) Kanada muudab 30 päeva jooksul alates broneeringuinfo saamisest peitmise teel anonüümseks kõigi reisijate nimed. b) Kaks aastat pärast broneeringuinfo saamist muudab Kanada peitmise teel täiendavalt anonüümseks järgnevad andmed: i) muud broneeringuinfos sisalduvad nimed, sh reisijate arv; ii) kõik kättesaadavad kontaktandmed (sh tellija kohta); iii) üldmärkused, sh OSI (Other Supplementary Information), SSI (Special Service Information) ja SSRi (Special Service Request) väljadel sisalduv teave sel määral, mil see sisaldab andmeid, mis võivad paljastada füüsilise isiku, ning iv) kogu broneerimise eesmärgil kogutud ja reisijaid käsitlev eelteave (advance passenger information, API) sel määral, mil see sisaldab andmeid, mis võivad paljastada füüsilise isiku. 4. Kanada võib varasemalt peidetud broneeringuinfo nähtavaks teha üksnes siis, kui kättesaadavate andmete põhjal on vaja läbi viia artiklile 3 vastavaid uuringuid ning seda tehakse: (a) 30 päeva kuni kaks aastat pärast seda, kui andmed esimest korda saadi, ning üksnes piiratud arvu selleks volitatud ametnike poolt ning (b) kaks kuni viis aastat pärast seda, kui andmed esimest korda saadi, ning üksnes Kanada pädeva asutuse juhi või juhi poolt konkreetse volituse saanud kõrgema ametniku eelneva loa alusel. 5. Olenemata lõikest 1: (a) võib Kanada säilitada broneeringuinfot, mis on vajalik kuni konkreetse meetme, läbivaatamise, uurimise, jõustamismeetme, kohtumenetluse, vastutusele võtmise või karistuste täitmise lõpuleviimiseni; (b) säilitab Kanada punktis a osutatud broneeringuinfot veel kaks aastat eesmärgiga tagada riigiasutuste vastutus või nende üle toimuv kontroll, nii et broneeringuinfot oleks taotluse korral võimalik avaldada reisijale. 6. Kanada hävitab broneeringuinfo selle säilitamisperioodi lõppedes. Artikkel 17 Broneeringuinfo töötlemise registreerimine ja dokumenteerimine Kanada registreerib broneeringuinfo töötlemise. Kanada kasutab registreid või dokumente üksnes järgmistel eesmärkidel: (a) sisekontrolli tegemiseks ja andmetöötluse õiguspärasuse kontrollimiseks; (b) andmete nõuetekohase tervikluse tagamiseks; (c) andmetöötlemise turvalisuse tagamiseks ning (d) riigiasutuste üle tehtava kontrolli ja nende vastutuse tagamiseks. Artikkel 18 Andmete avaldamine Kanada siseselt 1. Kanada tagab, et tema pädev asutus avaldab broneeringuinfot teistele Kanada valitsusasutustele, kui: (a) broneeringuinfo avaldatakse valitsusasutusele, kelle ülesanded on otseselt seotud artikli 3 reguleerimisalaga; (b) broneeringuinfo avaldatakse üksnes igal konkreetsel juhul eraldi; (c) avaldamine on konkreetses olukorras vajalik artiklis 3 esitatud põhjustel; (d) avaldatakse üksnes võimalikult vähe vajalikku broneeringuinfot; (e) valitsusasutus, kellega andmeid jagatakse, tagab käesolevas lepingus kirjeldatud kaitsemeetmetele vastava kaitsetaseme ning (f) valitsusasutus, kellega andmeid jagatakse, ei avalda broneeringuinfot teisele üksusele, välja arvatud juhul, kui teabe avaldamise kiidab heaks Kanada pädev asutus vastavalt käesolevas lõikes sätestatud tingimustele. 2. Käesoleva lepingu kohaselt kogutud broneeringuinfot sisaldava analüütilise teabe edastamise korral rakendatakse käesoleva artikli kohaseid broneeringuinfo kaitse meetmeid. Artikkel 19 Andmete avaldamine väljaspool Kanadat 1. Kanada tagab, et tema pädev asutus võib broneeringuinfot avaldada Euroopa Liitu mittekuuluvate riikide valitsusasutustele üksnes juhul, kui on täidetud järgmised tingimused: (a) broneeringuinfo avaldatakse valitsusasutusele, kelle ülesanded on otseselt seotud artikli 3 reguleerimisalaga; (b) broneeringuinfo avaldatakse üksnes igal konkreetsel juhul eraldi; (c) broneeringuinfo avaldatakse üksnes siis, kui see on vajalik artiklis 3 sätestatud põhjustel; (d) avaldatakse üksnes võimalikult vähe vajalikku broneeringuinfot; (e) Kanada pädev asutus on veendunud, et: i) välisriigi ametiasutus, kellega broneeringuinfot jagatakse, kohaldab broneeringuinfo kaitsmiseks standardeid, mis vastavad käesolevas lepingus sätestatutele, kooskõlas vastavate lepingutega ja kõnealuseid standardeid hõlmavate kokkulepetega; või ii) välisriigi ametiasutus kohaldab broneeringuinfo kaitsmiseks ELiga kokkulepitud standardeid. 2. Kui Kanada pädev asutus avaldab liikmesriigi kodaniku broneeringuinfot lõike 1 kohaselt, tagab Kanada, et tema pädev asutus teavitab andmete avaldamisest esimesel võimalusel asjaomase liikmesriigi ametiasutusi. Kanada esitab selle teate kooskõlas õiguskaitset või teabevahetust käsitlevate Kanada ja asjaomase liikmesriigi vaheliste lepingutega või vastavate kokkulepetega. 3. Käesoleva lepingu kohaselt kogutud broneeringuinfot sisaldava analüütilise teabe edastamise korral rakendatakse käesoleva artikli kohaseid broneeringuinfo kaitse meetmeid. Artikkel 20 Edastamismeetod Lepinguosalised tagavad, et lennuettevõtjad edastavad broneeringuinfo Kanada pädevale asutusele üksnes tõukemeetodil ja järgmises korras: (a) broneeringuinfo edastatakse elektrooniliselt Kanada pädeva asutuse tehniliste nõuete kohaselt või tehnilise rikke korral mõnel muul asjakohasel viisil, tagades piisava andmeturbe; (b) broneeringuinfo edastatakse vastastikku kokkulepitud sõnumivahetuse vormingus; (c) broneeringuinfo edastatakse turvaliselt, kasutades Kanada pädeva asutuse nõutavaid ühiseid protokolle. Artikkel 21 Edastamissagedus 1. Kanada tagab, et tema pädev asutus nõuab lennuettevõtjalt broneeringuinfo edastamist: (a) regulaarselt; varaseim edastamine toimub kuni 72 tundi enne lennuplaani kohast väljalendu ning (b) kuni viis korda konkreetse lennu puhul. 2. Kanada tagab, et Kanada pädev asutus teavitab lennuettevõtjaid kindlaksmääratud edastamisaegadest. 3. Erandjuhtudel, kui on alust arvata, et täiendav juurdepääs andmetele on vajalik reageerimiseks artiklis 3 kirjeldatud reguleerimisalaga seonduvale konkreetsele ohule, võib Kanada pädev asutus nõuda lennuettevõtjalt broneeringuinfo esitamist enne korrapäraseid edastamisaegu, nende vahel või pärast neid. Seda õigust kasutab Kanada mõistlikult ja proportsionaalselt ning ta kasutab artiklis 20 kirjeldatud edastamismeetodit. Rakendamine ja lõppsätted Artikkel 22 Enne käesoleva lepingu jõustumist saadud broneeringuinfo Kanada kohaldab käesoleva lepingu tingimusi kogu broneeringuinfo suhtes, mis on tema käsutuses käesoleva lepingu jõustumise hetkel. Artikkel 23 Vastastikkuse põhimõte 1. Kui Euroopa Liit kehtestab liidu jaoks broneeringuinfo töötlemise süsteemi, peavad lepinguosalised nõu, et selgitada, kas käesolevat lepingut tuleks muuta, et tagada vastastikkuse põhimõtte täielik järgimine. 2. Kanada ja ELi asutused teevad koostööd, et tagada oma vastavate broneeringuinfo töötlemise süsteemide kooskõla selliselt, et see suurendaks veelgi Kanada, Euroopa Liidu ja teiste riikide kodanike turvalisust. Artikkel 24 Eranditeta kohaldamine Käesolevat lepingut ei tõlgendata nii, et sellega tehtaks erandeid Kanada ja ELi liikmesriikide või kolmandate riikide vahelistest kohustustest küsida abi või vastata abitaotlusele vastastikuse abistamise vahendi alusel. Artikkel 25 Vaidluste lahendamine ja lepingu kohaldamise peatamine 1. Lepinguosalised lahendavad kõik käesoleva lepingu tõlgendamisest, kohaldamisest või rakendamisest tulenevad vaidlused diplomaatiliste kanalite kaudu, et jõuda mõlemale poolele vastuvõetava lahenduseni, andes sealhulgas mõlemale lepinguosalisele võimaluse seda otsust mõistliku aja jooksul täita. 2. Kui lepinguosalised ei ole võimelised vaidlust lahendama, võib kumbki lepinguosaline käesoleva lepingu kohaldamise peatada, teavitades sellest diplomaatiliste kanalite kaudu teist lepinguosalist kirjalikult. Peatamine jõustub 120 päeva pärast teatamise kuupäeva, kui lepingusoalised ei ole omavahel teisiti kokku leppinud. 3. Käesoleva lepingu kohaldamise peatanud lepinguosaline lõpetab peatamise niipea, kui vaidlusele on leitud mõlemaid pooli rahuldav lahendus. Kohaldamise peatanud lepinguosaline teavitab teist lepinguosalist kirjalikult kuupäevast, mil jätkub lepingu kohaldamine. 4. Kanada jätkab käesoleva lepingu tingimuste kohaldamist kogu broneeringuinfo suhtes, mis on saadud enne käesoleva lepingu kohaldamise peatamist. Artikkel 26 Nõupidamine, läbivaatamine ja muutmine 1. Lepinguosalised teavitavad üksteist kõigist rakendatavatest meetmetest, mis võivad mõjutada käesolevat lepingut. 2. Lepinguosalised vaatavad käesoleva lepingu rakendamise ühiselt läbi üks aasta pärast selle jõustumist ja seejärel korrapäraselt ning lisaks kummagi lepinguosalise taotluse korral ning vastastikusel kokkuleppel. 3. Lepinguosalised hindavad ühiselt käesoleva lepingu täitmist neli aastat pärast selle jõustumist. 4. Lepinguosalised lepivad eelnevalt kokku läbivaatamise üksikasjad ja teatavad teineteisele oma läbivaatamisrühma liikmed. Igasugusel läbivaatamisel esindab Euroopa Liitu Euroopa Komisjon. Läbivaatamisrühma kuuluvad vastavad andme- ja õiguskaitse asjatundjad. Kohaldatavate seaduste raames nõutakse kõigilt läbivaatamisel osalejatelt konfidentsiaalsuspõhimõtte järgimist läbirääkimistel ja vastava julgeolekukontrolli läbimist. Igasuguse läbivaatamise jaoks tagab Kanada juurdepääsu asjaomastele dokumentidele, süsteemidele ja töötajatele. 5. Ühise läbivaatamise järel esitab Euroopa Komisjon Euroopa Parlamendile ja Euroopa Liidu Nõukogule selle kohta aruande. Kanadale antakse võimalus teha kirjalikke märkusi, mis lisatakse aruandele. 6. Lepinguosaline esitab käesoleva lepingu muutmise ettepaneku kirjalikult. Artikkel 27 Lepingu lõpetamine 1. Lepinguosaline võib käesoleva lepingu lõpetada mis tahes ajal, andes teisele lepinguosalisele oma kavatusest teada diplomaatiliste kanalite kaudu. Lepingu kohaldamine lõppeb 120 päeva pärast seda, kui teine lepinguosaline on teate kätte saanud. 2. Kanada jätkab käesoleva lepingu tingimuste kohaldamist kogu broneeringuinfo suhtes, mis on saadud enne käesoleva lepingu lõpetamist. Artikkel 28 Lepingu kestus 1. Kui lõikest 2 ei tulene teisiti, kehtib käesolev leping seitse aastat alates selle jõustumise kuupäevast. 2. Iga seitsme aasta pikkuse perioodi lõppedes pikeneb leping automaatselt veel seitsmeks aastaks, kui üks lepinguosalistest ei anna teisele lepinguosalisele teada, et ta ei kavatse lepingut enam pikendada. Lepinguosaline peab teist lepinguosalist teavitama kirjalikult diplomaatiliste kanalite kaudu vähemalt kuus kuud enne seitsme aasta pikkuse perioodi lõppemist. 3. Kanada jätkab käesoleva lepingu tingimuste kohaldamist kogu broneeringuinfo suhtes, mis on saadud enne käesoleva lepingu lõpetamist. Artikkel 29 Territoriaalne kohaldamisala 1. Kui lõigetest 2–4 ei tulene teisiti, kohaldatakse käesolevat lepingut selle territooriumi suhtes, kus kohaldatakse Euroopa Liidu lepingut ja Euroopa Liidu toimimise lepingut, ning Kanada territooriumi suhtes. 2. Käesolevat lepingut kohaldatakse Taani, Ühendkuningriigi või Iirimaa territooriumi suhtes üksnes juhul, kui Euroopa Liit annab Euroopa Komisjoni kaudu sellest Kanadale teada. 3. Kui Euroopa Liit annab Euroopa Komisjoni kaudu enne käesoleva lepingu jõustumist Kanadale teada, et lepingut hakatakse kohaldama Taani, Ühendkuningriigi või Iirimaa territooriumi suhtes, hakatakse käesolevat lepingut selle riigi territooriumi suhtes kohaldama samal päeval, kui lepingut hakatakse kohaldama teiste ELi liikmesriikide suhtes. 4. Kui Euroopa Liit annab Euroopa Komisjoni kaudu pärast käesoleva lepingu jõustumist Kanadale teada, et lepingut kohaldatakse Taani, Ühendkuningriigi või Iirimaa territooriumi suhtes, hakatakse käesolevat lepingut selle riigi territooriumi suhtes kohaldama viis päeva pärast teavitamise kuupäeva. Artikkel 30 Lõppsätted 1. Kumbki lepinguosaline teavitab teist lepinguosalist kirjalikult käesoleva lepingu jõustumiseks vajalike menetluste lõpetamisest. Käesolev leping jõustub teise teate edastamise kuupäeval. 2. Kanada teavitab Euroopa Komisjoni diplomaatiliste kanalite kaudu enne lepingu jõustumist järgmiste asutuste andmetest: (a) artikli 2 lõike 1 punktis d osutatud Kanada pädev asutus ning (b) artiklis 10 ja artikli 14 lõikes 1 osutatud sõltumatu ametiasutus ja administratiivsete vahenditega loodud asutus. Kanada teavitab viivitamata kõnealuste andmete mis tahes muudatustest. 3. Euroopa Liit avaldab lõikes 2 osutatud andmed Euroopa Liidu Teatajas. 4. Käesoleva lepinguga asendatakse mis tahes varasemad kokkulepped reisijaid käsitleva eelteabe ja broneeringuinfo töötlemise kohta, sealhulgas Kanada valitsuse ja Euroopa Ühenduse vaheline 22. märtsi 2006. aasta leping reisijaid käsitleva eelteabe ja broneeringuinfo töötlemise kohta. Koostatud xyz [kohas] xyz [kuupäeval] kahes eksemplaris inglise ja prantsuse keeles. Käesolev leping koostatakse ka bulgaaria, eesti, hispaania, hollandi, itaalia, kreeka, leedu, läti, malta, poola, portugali, rootsi, rumeenia, saksa, slovaki, sloveeni, soome, taani, tšehhi ja ungari keeles. Kui lepinguosalised on lepingu teadete vahetamise teel heaks kiitnud, käsitatakse kõiki versioone võrdselt autentsena. Erikeelsete versioonide vaheliste erinevuste korral kohaldatakse inglis- ja prantsuskeelset versiooni. KANADA NIMEL ………………………………………….. EUROOPA LIIDU NIMEL ………………………………………….. LISA Broneeringuinfo andmeelemendid 1. broneeringu number; 2. broneeringu/pileti väljaandmise kuupäev; 3. kavandatud reisi kuupäev(ad); 4. nimi (nimed); 5. kättesaadav teave püsikliendiprogrammide ja soodustuste (tasuta piletid, hinna- või teenindusklassi tõstmine jms) kohta; 6. muud broneeringuinfos sisalduvad nimed, sh reisijate arv; 7. kõik kättesaadavad kontaktandmed (sh tellija kohta); 8. kogu kättesaadav teave makse/arve kohta (välja arvatud muud tehinguandmed, mis on seotud krediitkaardi või kontoga ja mitte reisiga); 9. konkreetse broneeringu reisiteekond; 10. reisibüroo/reisikorraldaja; 11. teave koodijagamise kohta; 12. osadesse/kategooriatesse jaotatud teave; 13. reisija staatus (sealhulgas kinnitused ja lennule registreerimine); 14. piletimüügiinfo, sh pileti number, ühe suuna piletid ja automaatne hinnapäring; 15. kõik pagasiandmed; 16. teave istekohtade kohta, sealhulgas istekoha number; 17. üldmärkused, sealhulgas OSI-, SSI- ja SSR-väljadel sisalduv teave; 18. kogu broneerimise eesmärgil kogutud ja reisijaid käsitlev eelteave; 19. kõik punktides 1–18 nimetatud broneeringuinfos tehtud hilisemad muudatused. [1] ELT L 82, 21.3.2006, lk 15. [2] ELT L 91, 29.3.2006, lk 49. [3] ELT C 81E, 15.3.2011, lk 70. [4] ELT C 74E, 13.3.2012, lk 8. [5] KOM(2010) 492 (lõplik), 21.9.2010. [6] ELT .... [7] ELT ....